Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 202/14/6606	Lučenec, 20.8.2014
EEČ : 2-47-115-2014

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1/ 
- dňa 05.04.2014 v čase okolo 20.30 hod. v obci XXXXX najskôr hodil skalu do okna rodinného domu č. 136 majiteľa XXXXX, následkom čoho sa sklo rozbilo, následne vošiel cez neuzamknutú bránu na oplotený pozemok pri uvedenom rodinnom dome, prešiel ku vchodovým dverám domu, kde skalou rozbil sklenenú výplň na dverách a keď z domu vyšiel majiteľ XXXXX, tak tohto sa opýtal, čo spravil s jeho psom, na čo mu tento odpovedal, že nič a vtedy XXXXX fyzicky napadol tak, že ho prinesenou palicou udrel do ľavej spánkovej časti hlavy a preto ho tento vyzval, aby odišiel, čo on neuposlúchol a znovu sa na XXXXX zahnal palicou a chcel ho udrieť, úder však XXXXX vykryl ľavou rukou, palicu zachytil a XXXXX z dvora vytlačil na ulicu, pričom svojim konaním spôsobil XXXXX zranenia a to pomliaždenie hlavy v ľavej spánkovej oblasti, pomliaždenia ľavého ramena a dve malé rezné ranky v oblasti ľavého ucha, ktoré si u neho vyžiadali podľa lekárskej správy dobu liečby a PN do 7 dní a poškodením okna mu škodu nespôsobil,

2/ 	
- dňa 23.06.2014 v čase okolo 11.45 hod. v obci XXXXX na verande pred predajňou CBA bezdôvodne fyzicky napadol z predajne vychádzajúcu XXXXX, dôchodkyňu chodiacu o paličke tak, že na ňu najskôr začal kričať a nadávať jej a následne ju udrel prstami a dlaňou pravej ruky do ľavej strany tváre, po čom táto spadla na zem a XXXXX z miesta činu odišiel, kde svojim konaním jej spôsobil zranenia a to pomliaždenie tváre vľavo a pomliaždenie pravého bedrového kĺbu s dobou liečby do 10 dní,

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený policajt OO PZ v Lučenci dňa 05.04.2014 pod ČVS: ORP-541/LC-LC-2014 začal trestné stíhanie podľa § 199 odsek 1 Trestného poriadku a následne vyšetrovateľ PZ, OR PZ, OKP v Lučenci dňa 30.04.2014 pod ČVS: ORP-245/1-VYS-LC-2014 vzniesol obvinenie podľa § 206 odsek 1 Trestného poriadku XXXXX, nar. XXXXX pre prečin porušovania domovej slobody podľa § 194 odsek 1, 2 písmeno a) Trestného zákona a dňa 25.06.2014 pod tým istým číslom konania začal trestné stíhanie podľa § 199 odsek 1 Trestného zákona a súčasne podľa § 206 odsek 1, 4 Trestného poriadku vzniesol obvinenie XXXXX pre prečin výtržníctva podľa § 364 odsek 1 písmeno a) Trestného zákona na tom skutkovom základe, ako je to uvedené vo výrokovej časti predmetného uznesenia. 

	V priebehu prípravného konania bol vyšetrený duševný stav obvineného XXXXX pribratými znalcami z odboru zdravotníctva odvetvia psychiatrie, ktorí znalci  XXXXX a XXXXX v podanom znaleckom posudku pod poradovými číslami 32 a 7 z roku 2014 v podstatných častiach zhodne konštatujú, že u obvineného XXXXX bola zistená v minulosti aj v súčasnosti duševná choroba - bipolárna afektívna porucha s opakovanými psychotickými atakmi. Táto porucha je trvalého charakteru, existovala v dobe pred vyšetrovanou udalosťou, existovala počas nej a existuje aj v súčasnej dobe. Táto porucha ovplyvnila konanie, ovládacie schopnosti XXXXX v dobe páchania trestnej činnosti takým spôsobom, že tento nebol schopný rozpoznať nebezpečenstvo svojho konania pre spoločnosť vzhľadom na psychotickú dekompenzáciu s ovplyvnením základných psychických funkcií. Príčinou agresívneho správania obvineného XXXXX je dekompenzácia duševného ochorenia v oblasti afektivity, myslenia, vnímania pri vynechaní psychofarmák a nedodržanie liečebného procesu. Aktuálne je agresivita trvalou výbavou jeho osobnosti pri základnom duševnom ochorení. Znalci skonštatovali, že obvinený XXXXX nebol vzhľadom k svojmu duševnému stavu v čase spáchania trestného činu schopný ovládať svoje konanie a rozpoznať spoločenskú nebezpečnosť svojho konania s tým, že pobyt obvineného na slobode je v súčasnej dobe z psychiatrického hľadiska nebezpečný pre spoločnosť. 

	Podľa § 23 Trestného zákona ten, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný.

Podľa § 215 ods. 1 písm. e) Trestného poriadku prokurátor zastaví trestné stíhanie ak obvinený nebol v čase činu pre nepríčetnosť trestne zodpovedný. 

Vzhľadom k tomu, že obvinený XXXXX nebol v čase činu pre nepríčetnosť trestne zodpovedný, preto bolo potrebné o jeho trestnom stíhaní rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marek Preták
prokurátor